Cirrípedes

A dos **cirrípedes** (*Cirripedia*) é unha infraclase de crustáceos mariños da clase dos maxilópodos e da subclase dos tecóstracos.

Os seus membros máis coñecidos son os percebes, pero a clase inclúe outras especies como os arneiros ou o percebe da madeira. 

A especie representativa é o percebe común (*Pollicipes pollicipes*).

## Taxonomía 
### Descrición 
A infraclase foi descrita en 1834 polo naturalista, paleontólogo e zoólogo alemán nacionalizado arxentino Hermann Burmeister (tamén coñecido como Karl Hermann Konrad Burmeister ou Carlos Germán Conrado Burmeister).

### Etimoloxía 
O nome científico *Cirripedia* está formado pola unión dos elementos do latín científico *cirr-* e *-pedia*, derivados, respectivamente, do latín *cirrus*, "rizo", "floco", e a raíz *pedi-* do xenitivo de *pes, pedis*,  "pé", coa adición do sufixo *-a* para indicar plural.

### Sinónimos 
Ademais de polo nome actualmente válido, a infraclase coñeceuse tamén polos sinónimos seguintes:
* *Thyrostraca*
* *Cirrhopoda*
* *Cirrhipoda*
* *Cirrhipedia*
 
### Clasificación 
[miniatura|230px|Piña de [percebes.]]
[miniatura|230px|[Arneiros.]]
[miniatura|230px|Piña de [Percebe da madeira|percebes da madeira sobre a cuncha dun náutilo.]]

Segundo o WoRMS, a clasificación taxonómica dos cirrípedes é a seguinte:
* Infraclase **Cirripedia** Burmeister, 1834
** Superorde Acrothoracica Gruvel, 1905
*** Orde Cryptophialida Kolbasov, Newman & Hoeg, 2009
*** Orde Lithoglyptida Kolbasov, Newman & Hoeg, 2009
** Superorde Rhizocephala Müller, 1862
*** Orde Akentrogonida Häfele, 1911
*** Orde Kentrogonida Delage, 1884
** Superorde Thoracica Darwin, 1854
*** Orde Ibliformes Buckeridge & Newman, 2006
*** Orde Lepadiformes Buckeridge & Newman, 2006
*** Orde Scalpelliformes Buckeridge & Newman, 2006
*** Orde Sessilia Buckeridge & Newman, 2006

Porén, o ITIS considera esta outra: 
* Infraclase Cirripedia Burmeister, 1834
** Superorde Acrothoracica Gruvel, 1905  
*** Orde Apygophora Berndt, 1907 	 
*** Orde Pygophora Berndt, 1907 
** Superorde Rhizocephala Müller, 1862 	 
*** Orde Akentrogonida Häfele, 1911 	 
*** Orde Kentrogonida Delage, 1884 
** Superorde Thoracica Darwin, 1854
*** Orde Pedunculata Lamarck, 1818
*** Orde Sessilia Lamarck, 1818 

## Características 
Son de hábitos sésiles (viven fixos sobre o substrato) polo que durante séculos foron considerados moluscos. 

Foi ó coñecer o ciclo biolóxico e estudar a morfoloxía das larvas, tipo *cipris*, cando se admitiu que se trataba de crustáceos cunha estrutura moi modificada.

Poden dispoñer dun pedúnculo, co que se fixan ó substrato, ou non, pero en calquera caso teñen o corpo protexido por placas calcarias. 

## Bioloxía 
As larvas son sempre de vida libre, e atravesan por dúas fases larvais:
* Como larva *nauplius*, forma parte do zooplancto, flotando nas augas arrastradas polo vento, as ondas e as correntes mariñas. Aliméntanse activamente e alcanzan o segundo estado ó cabo de dúas semanas.
* Como larva *cipris* xa non se alimentan e son nadadoras activas. 

Cando a larva *cipris* atopa un lugar adecuado, fíxase e inicia o proceso de metamorfose, dando lugar a un cirrípede xuvenil, que posúe unha morfoloxía consistente en seis placas externas a modo de armadura. Durante o resto da súa vida, os cirrípedes son sésiles e aliméntanse por filtración, grazas ás correntes de auga creadas ó axitar os seus apéndices. Unha vez completada a metamorfose e alcanzada a forma adulta, seguen crecendo pero xa sen sufrir mudas, senón por adición de material á cuberta calcificada.

Como outros invertebrados, os cirrípedes son hermafroditas e alternan o estado masculino e feminino temporalmente. É dicir un mesmo individuo pode ser inicialmente macho e logo femia, ou viceversa. 

Algúns cirrípedes, como as especies do xénero *Sacculina*, son parasitos doutros crustáceos. Outros, como os chamados "amorfos" ou *Verrucomorfa* son comensalistas e viven sobre as espinas dos ourizos ou sobre a pel das baleas.

## Galería de imaxes 

Entenmuscheol.jpg|*Lepas anatifera*, unha anatifa
Chthamalus stellatus.jpg|*Chthamalus stellatus*, un arneiro
Pollicipes polymerus 3.jpg|*Pollicipes polymerus*, un percebe
Sacculina carcini 5352.JPG|*Sacculina carcini*, unha saculina parasita sobre o abdome dun cangrexo

Cipris.jpg|larva *cipris*
Seepocke fg1.jpg|Un balánido (arneiro)
Percebes.S5002057.JPG|Percebes nunha fenda dunha rocha da praia de Fonforrón (Porto do Son)
Sell of percebe.jpg|Venda de percebes nun mercado. É un marisco que destaca polo seu alto prezo
Percebes.iguaria.jpg|Prato de percebes nun restaurante de Madrid

## Notas 
## Véxase tamén 
### Bibliografía 
* Alan J. Southward, ed. (1987): *Barnacle Biology. Crustacean Issues. 5*. Leiden, Netherlands: CRC Press / A. A. Balkema. ISBN 978-90-6191-628-4.

### Ligazóns externas 
* Barnacles in Spain . Artigo sobre os percebes en España, a súa colleita e a súa gastronomía .
* Darwin, C. R. (1852): *The Lepadidæ. A monograph of the sub-class Cirripedia, with figures of all the species. 1*. Londres: Ray Society.
* Darwin, C. R. (1854): *The Balanidæ (or sessile cirripedes); the Verrucidæ, etc. A monograph of the sub-class Cirripedia, with figures of all the species. 2*. Londres: Ray Society.
* Páxina da universidade de Jussieu sobre os Cirripèdes  .